Ejendomsmægler Jes Carlsen fra Sæby har taget konsekvensen af, at ejendomsmæglerbranchen har ændret sig. - I dag ser de fleste på huse på nettet og kommer ikke på et fysisk kontor, siger den 41 årige ejendomsmægler. Han er derfor gået nye veje og driver sin ejendomsmæglerbutik fra en spritny autocamper. - Du har jo fleksibiliteten og kan udnytte tiden optimalt, siger ejendomsmægleren, der sælger huse fra Jerup i nord til Voersaa i syd. Slutseddel kan klares i autocamperen Den nordjyske mægler har mange års erfaring fra bankverdenen også med salg af huse, men har nu valgt at springe ud som selvstændig ejendomsmægler. Det sker fra det mobile ejendomskontor, hvor han har alt, hvad han skal bruge. - Herfra klares alt - om det så er en slutseddel, så kan det også ordnes fra autocamperen, siger han. Jes Carlsen understreger, at han på første kundebesøg kommer diskret i sin personbil. - Det er jo ikke sikkert, at man synes, naboerne skal vide, at man vil sælge sit hus, før det er officielt, siger han.

Referat:
De fleste ser på huse på nettet og kommer derfor ikke på et fysisk kontor, lyder det fra ejendomsmægleren.